SVR ยื่นไฟลิ่งขายหุ้นกู้ 2 ชุด 600 ล้านบาท สยายปีกโครงการใหม่รอบกรุงเทพ
SVR ยื่นไฟลิ่งเสนอขายหุ้นกู้ 2 ชุด วงเงินไม่เกิน 600 ล้านบาท เสนอขายนักลงทุนสถาบัน-รายใหญ่ 26-28 มิ.ย.66 ระดมเงินซื้อที่ดินลงทุนพัฒนาโครงการใหม่รอบกรุงเทพ ชำระหนี้เงินกู้ระยะสั้น เป็นเงินทุนหมุนเวียนเสริมแกร่งธุรกิจ
SVR ยื่นไฟลิ่งขายหุ้นกู้ 2 ชุด วงเงินไม่เกิน 600 ล้านบาท เสนอขายนักลงทุนสถาบัน-รายใหญ่ ระดมเงินซื้อที่ดินลงทุนพัฒนาโครงการใหม่รอบกรุงเทพ
12 พ.ค. 2566

นายรณฤทธิ์ ฐิติสุริยารักษ์ กรรมการบริหารและประธานเจ้าหน้าที่บริหารด้านการเงินอาวุโส บริษัท สิวารมณ์ เรียลเอสเตท จำกัด (มหาชน) หรือ SVR เปิดเผยว่า บริษัทฯมุ่งต่อยอดการพัฒนาโครงการใหม่ๆที่จะเกิดขึ้นในอนาคต โดยล่าสุด บริษัทฯ ได้ยื่นแบบร่างแบบแสดงรายการต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) สำหรับการเสนอขายหุ้นกู้ ชนิดระบุชื่อผู้ถือ ประเภทไม่ด้อยสิทธิ ไม่มีประกัน มีผู้แทนผู้ถือหุ้นกู้ และผู้ออกหุ้นกู้มีสิทธิไถ่ถอนหุ้นกู้ก่อนครบกำหนดไถ่ถอน ครั้งที่1/2566 เมื่อวันที่ 12 พฤษภาคม 2566 ที่ผ่านมา ซึ่งขณะนี้อยู่ระหว่างขั้นตอนการขออนุมัติจากสำนักงานก.ล.ต. โดยมีบริษัทหลักทรัพย์โกลเบล็ก จำกัด เป็นผู้ช่วยดำเนินงานในจัดการการจัดจำหน่ายหุ้นกู้ในครั้งนี้
โดยบริษัทฯเตรียมเสนอขายรวมกันไม่เกิน 600 ล้านนบาท แบ่งเป็น หุ้นกู้ชุดที่ 1 ไม่เกิน 300 ล้านบาท อายุ 1 ปี 9 เดือน อัตราดอกเบี้ยคงที่ร้อยละ 7 ต่อปี และชุดที่ 2 ไม่เกิน 300 ล้านบาท อายุ 2 ปี 6 เดือน อัตราดอกเบี้ยคงที่ร้อยละ 7.35 ต่อปี และสามารถใช้สิทธิชำระคืนหนี้หุ้นกู้ก่อนครบกำหนด เริ่มจากวันครบอายุ 1 ปี นับจากวันออกหุ้นกู้ สำหรับการเสนอขายหุ้นกู้ในครั้งนี้เป็นการเสนอขายให้แก่ กลุ่มผู้ลงทุนสถาบัน และ/หรือ ผู้ลงทุนรายใหญ่ (Institutional Investor and High Net Worth Investor: II&amp;HNW) โดยคาดว่าจะกำหนดช่วงเวลาเสนอขายระหว่างวันที่ 26-28 มิถุนายน 2566 และวันออกหุ้นกู้ 29 มิถุนายน 2566
สำหรับการออกและเสนอขายหุ้นกู้ครั้งนี้ มีวัตุประสงค์เพื่อใช้เป็นเงินทุนในการซื้อที่ดินและพัฒนาโครงการอสังหาริมทรัพย์ และนำไปชำระหนี้เงินกู้ยืมระยะสั้น และ/หรือ เป็นเงินทุนหมุนเวียนภายในปี 2566 ซึ่งสอดรับกับแผนการขยายการพัฒนาโครงการใหม่ๆ ที่เข้าใกล้พื้นที่โซน CBD รอบทิศของกรุงเทพมากขึ้น เนื่องจากบริษัทฯ ต้องการกระจายความเสี่ยงของพอร์ตสินค้า ภายใต้การขยายฐานกลุ่มลูกค้าผู้อยู่อาศัยระดับบน ผ่านโครงการระดับพรีเมี่ยม เพราะลูกค้าระดับดังกล่าวเป็นกลุ่มที่มีกำลังซื้อสูง ดังนั้นเชื่อว่าจะสามารถสร้างรายได้และกำไรให้กับบริษัทฯได้อย่างมีนัยสำคัญ ตั้งแต่ปี 2567 เป็นต้นไป และยิ่งตอกย้ำศักยภาพการเติบโตสู่ระดับ High Growth ในอนาคตตามเป้าหมายที่วางไว้
โดยในครึ่งปีหลัง บริษัทฯเตรียมเปิดตัวโครงการใหม่ จำนวน 3 โครงการ มูลค่าโครงการรวม 1,621 ล้านบาท ประกอบด้วย 1. โครงการสิวารมณ์ วิลเลจ (บนทำเลบางกรวย-ไทรน้อย) มูลค่าโครงการ 691 ล้าน 2.โครงการ สิวารมณ์ ปาร์ค (บนทำซอยประชาอุทิศ 76) โครงการบ้านเดี่ยว มูลค่าโครงการ 528 ล้านบาท และ 3.โครงการสิวารมณ์ ไฮด์ (บนทำเลวงแหวนกาญจนาภิเษก ) โครงการบ้านเดี่ยว มูลค่าโครงการ 401 ล้านบาท
อย่างไรก็ตาม การเสนอขายหุ้นกู้ในครั้งนี้ มีผู้จัดการการจัดจําหน่ายร่วม ได้แก่ บริษัทหลักทรัพย์ โกลเบล็ก จํากัด, บริษัทหลักทรัพย์ ดาโอ (ประเทศไทย) จํากัด (มหาชน), บริษัทหลักทรัพย์ พาย จํากัด (มหาชน), บริษัทหลักทรัพย์ บียอนด์ จำกัด (มหาชน), บริษัทหลักทรัพย์ ฟิลลิป (ประเทศไทย) จำกัด (มหาชน)